|  |  |  |  |  |
| --- | --- | --- | --- | --- |
|  | | |  | |
|  |  |  |  |  |
|  |  |  |  |  |

**Utfyllende reglement for orden og oppførsel ved grunnskolene i Lyngen kommune- Covid 19**

**§ 1 Hjemmel**

Lyngen kommune har felles ordensreglement for skolene i Lyngen. Ordensreglementet er hjemlet i Opplæringslova § 9A-10 og ble vedtatt i Levekårutvalget i Lyngen den 23.04.2018.

På bakgrunn av Covid-19 pandemien har skolene nå et enda større ansvar for å sikre helse, miljø og sikkerhet for alle elever og tilsatte ved skolene. Skolene har retningslinjer for smittevern både for barne- og ungdomsskole, og disse er hjemlet i Covid-19 forskriften, §§ 12 b og c.

På bakgrunn av at skolene har særlige smittehensyn å ivareta vil både «Ordensreglement for grunnskolene i Lyngen» og «Utfyllende reglement for orden og atferd ved grunnskolene i Lyngen-Covid-19» være gjeldende.

Utfyllende reglement vil være gjeldende så lenge Covid-19 pandemien varer.

**§2 Formål**

Ordensreglementet for skolene er et virkemiddel for å sikre formålet i Opplæringsloven §§ 1-1 og 9A-1. Formålet med forskrift om ordensreglementet er å fremme læring, trygghet og trivsel, respekt og toleranse. Elevene skal lære å ta ansvar for seg selv og andre. De skal bli gode medborgere som viser toleranse og respekt for alle. Alle har rett til et skolemiljø som fremmer helse, trivsel og læring i tråd med §9A i Opplæringsloven. Dette vil være spesielt viktig i situasjonen vi står i nå. Forskrifta om ordensreglement vil og i denne sammenhengen regulere hva som er god orden og oppførsel, og være grunnlag for å vurdere orden og oppførsel på ungdomsskolene. Tiltak knyttet til brudd på dette kommunale reglementet, er hjemlet i §9A-10 i Opplæringsloven, og blir knytta til Covid-19 og smittevern.

**§3 Virkeområde**

Reglementet er gjeldende for grunnskolene i Lyngen kommune. De er gjeldende i skoletiden, alle typer undervisningslokaler, fellesrom og uteareal.

**§4 Elevene sine rettigheter og plikter knyttet til smittevern i Covid-19 situasjonen**

Elevene har rett til:

-Et skolemiljø som gir trygghet og sosial tilhørighet

-Et læringsmiljø som fremmer helse, trivsel og mestring

Elevene har plikt til:

-Å bidra til et miljø som fremmer helse, trivsel og læring

-Å opptre varsomt sammen med andre og overholde smittevernregler som er tilpasset skolen etter anbefaling fra folkehelseinstituttet og utdanningsdirektoratet.

-Å behandle andre med omtanke og respekt

**§5 Orden**

Det er god orden å bidra til at skolen sitt område er ryddig, rent og hjelpe til med å forhindre smitte av Covid-19.

**§6 Oppførsel**

Det er god oppførsel å følge skolens retningslinjer for smittevern og tiltak som er knyttet til Covid 19, bidra til at skolen er et trygt sted for alle og ikke utøve oppførsel som kan føre til et utrygt miljø for andre elever og ansatte.

**§ 7 Sanksjoner**

Alle sanksjoner knyttet til «Utfyllende ordensreglement for orden og oppførsel ved grunnskolene i Lyngen» skal ses i sammenheng med tiltak i forhold til smittevern og at alle elever skal ha et trygt læringsmiljø, både fysisk og psykisk. Tiltakene skal tilpasses elevenes alder. Sanksjoner skal være individuelle. Sanksjoner i denne forskriften må særlig ta hensyn til andre på grunnlag av smittevern og andre elevers skolemiljø, både fysisk og psykisk.

**§ 7-1 Sanksjoner ved brudd på dette reglementet**

* Muntlig irettesetting av tilsatte ved skolen
* Muntlig eller skriftlig melding til foresatte
* Tilvisning til egne rom i undervisningstiden under tilsyn av voksen
* Tilvisning til bestemte uteareal i friminuttene
* Tilvisning til alternative lokaliteter i skoletiden
* Utvisning i henhold til Opplæringslova § 9a-11. Ved særlig provoserende oppførsel/smittefarlig oppførsel knyttet til Covid-19 kan elever på 1.-7.trinn bortvises resten av dagen. Elever på 8.-10.trinn kan bortvises resten av dagen eller 1-3 dager. Vedtak om utvisning fattes av rektor. Foresatte må hente elevene.
* Sak kan meldes til politiet. Dette gjelder elever på ungdomstrinnet. Ved alvorlig/vedvarende farefull oppførsel kan rektor melde saken til politiet

**§ 8 Saksbehandling ved grove brudd på utfyllende ordensreglement**

§ 8-1

Eleven har rett til å forklare seg, og har rett til å ha med seg en person. På grunn av Covid-19 er det likevel viktig at tiltak fra skolen kan komme i gang raskt. Foreldre skal så raskt som mulig få informasjon om situasjonen, og elev og foreldre har rett til å uttale seg.

§ 8-2

Denne forskriften gjelder fra 10.12.20 og så lenge Covid-19 pandemien er pågående. Reglementet skal gjøres kjent for elever, foreldre og tilsatte.

**Vedtatt i Levekårsutvalget i Lyngen kommune i sak:**